Diari Oficial de la Generalitat Valenciana


Sumari del DOGV 3958, del 13-03-2001 (2001/2207)

ORDRE de 6 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals de racionalització en l'ús de productes químics mitjançant producció integrada, en l'exercici 2001.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3958

Data del DOGV
:   13-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2207


Data del document
:   06-03-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * viticultura
    * ajuda a l'agricultura
    * producte fitosanitari
    * suport econòmic
    * agricultura biològica
    * raïm

ORDRE de 6 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals de racionalització en l'ús de productes químics mitjançant producció integrada, en l'exercici 2001. [2001/X2207]
  
El Reglament (CE) 1.257/1999, del Consell, de 17 de maig, sobre ajudes al desenvolupament rural a càrrec del Fons Europeu d'Orientació i Garantia Agrària (FEOGA), estableix, en el capítol VI i els articles del 22 al 24, un règim d'ajudes per a la utilització de mètodes de producció agropecuària que permeta protegir el medi ambient.
  
El Reglament (CE) 1.750/1999, de la Comissió, de 23 de juliol, que estableix disposicions d'aplicació del Reglament (CE) 1.257/1999, en l'article 49 deroga el Reglament (CEE) 746/1996, de la Comissió, i condiciona l'aplicació dels reials decrets 51/95, 632/95 i 928/95, en els quals se sustentava el desenvolupament del programa agroambiental espanyol anterior, encara que especifica que continuaran aplicant-se les accions aprovades per la Comissió en el marc del Reglament 2.078/1992.
  
Amb el Reglament (CE) 1.257/1999, per a tot el conjunt d'ajudes comunitàries a favor d'un desenvolupament rural sostenible, es consolida l'anterior marc d'actuacions agroambientals i es fixa un nou període de programació corresponent als anys 2000/2006.
  
La present ordre es dicta a l'empara d'aquests reglaments i del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient.
  
La finalitat d'aquesta norma és establir en la Comunitat Valenciana un règim d'ajudes per a fomentar la producció integrada com a tècnica que supose un impacte positiu sobre el medi ambient, mitjançant la racionalització en l'ús de productes químics.
  
Per tot l'anterior,
  
ORDENE
  
Article 1. Objecte i àmbit d'aplicació
  
1. El règim d'ajudes a la producció integrada establit per mitjà del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient, serà d'aplicació en la Comunitat Valenciana en l'exercici 2001, d'acord amb el que es regula en aquella disposició i altres que la despleguen que puga dictar l'administració general de l'Estat.
  
2. La present ordre té per objecte la reducció de l'ús i els efectes contaminants dels productes agroquímics sobre aigües i sòls, mitjançant el foment de l'adopció de tècniques de conreu que aprofiten al màxim els recursos i mecanismes de producció naturals i que asseguren a llarg termini una agricultura sostenible i la protecció dels recursos naturals.
  
3. En la Comunitat Valenciana, l'àmbit d'aplicació del règim serà tot el seu territori.
  
4. A l'efecte d'aquesta ordre, s'entendrà per titular de l'explotació, explotació agrària, parcel·la agrícola i activitat agrària allò que s'estableix en l'article 3 del Reial Decret 4/2001. Així mateix, s'entendrà per bones pràctiques agràries les que es defineixen en l'annex I.
  
Article 2. Beneficiaris
  
1. Podran ser beneficiaris d'aquestes ajudes els titulars d'explotacions agràries amb conreu de vinya i/o cítrics inscrits en el corresponent registre de productors de producció integrada de la Comunitat Valenciana, que es comprometen a realitzar, en tota o en part de la seua explotació, per un període de 5 anys, les actuacions incloses en l'annex II: tècniques ambientals de racionalització en l'ús de productes químics, mesura 3.3: producció integrada en els conreus de vinya, raïm de taula i cítrics del Reial Decret 4/2001, així com els que afecten a l'explotació dels continguts en l'annex I de la disposició esmentada sobre bones pràctiques agrícoles, i complir allò que s'estableix en la normativa corresponent a cada conreu sobre la producció integrada en la Comunitat Valenciana.
  
2. La superfície mínima de conreu per a poder sol·licitar les ajudes s'estableix en:
  
a) Cítrics i raïm de taula: 0,5 hectàrees
  
b) Vinya per a vinificació: 1 hectàrea
  
3. No tindran dret a les ajudes les superfícies cultivades amb conreus associats.
  
Article 3. Sol·licituds
  
1. Els interessats hauran de sol·licitar les ajudes que es regulen en aquesta ordre mitjançant els formularis habilitats per la Conselleria d'Agricultura, Pesca i Alimentació, en els quals han de figurar:
  
- Dades personals del titular de l'explotació.
  
- Relació de totes les parcel·les agrícoles de l'explotació de conreus de cítrics i/o vinya, de les mateixes espècies i/o varietats, incloses aquelles per les quals no se sol·liciten les ajudes, amb indicació de: les referències cadastrals alfanumèriques amb la superfície neta de conreu en la parcel·la expressades en hectàrees amb dos decimals, el sistema d'explotació: secà o regadiu, l'espècie conreada i, si s'escau, la varietat. Totes les parcel·les agrícoles declarades i identificades cadastralment es contrastaran amb la base de dades facilitada per les gerències de cadastre de rústica i hauran de posseir la qualificació cadastral corresponent.
  
- Declaració del fet que totes les dades són certes i que el titular coneix les condicions establides per la normativa per a la concessió de les ajudes.
  
- Declaració del fet que el titular de l'explotació adquireix els compromisos que s'especifiquen en aquesta ordre.
  
- Declaració de la intenció de prestar col·laboració per a facilitar els controls i l'assessorament tècnic corresponent, així com de reintegrar les quantitats cobrades indegudament, incrementades, si s'escau, amb l'interés legal corresponent.
  
2. Les sol·licituds s'emplenaran en tots els apartats i hauran d'estar signades pel titular de l'explotació o una persona degudament autoritzada per aquell. En qualsevol cas, quan el sol·licitant actue a través del representant, aquest haurà d'acreditar fefaentment aquesta condició, així com expressar en la sol·licitud les seues dades personals.
  
3. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4. Documentació que es presentarà juntament amb la sol·licitud d'ajudes
  
Juntament amb la sol·licitud de les ajudes, el titular de l'explotació haurà d'aportar:
  
a) Acreditació de la identificació del sol·licitant: si són persones físiques, fotocòpia del DNI i NIF; si són persones jurídiques o agrupacions de persones físiques, fotocòpia del CIF o etiqueta d'identificació fiscal, còpia compulsada dels estatuts de l'entitat i/o escriptura de constitució i certificació de l'acta on conste l'acord de sol·licitar les ajudes i nomenament del representant de l'entitat per a efectuar la gestió. En el cas d'agrupacions, es presentarà, a més, un document en què tots els membres de l'agrupació accepten la responsabilitat solidària quant al compliment dels compromisos, així com la de reintegrar les quantitats percebudes indegudament, incrementades en l'interés legal corresponent.
  
b) Certificat d'inscripció de les parcel·les sol·licitades en el corresponent registre de producció integrada de la Comunitat Valenciana.
  
c) Croquis acotats que permeten localitzar la parcel·la agrícola, si es dóna el cas que en alguna parcel·la la superfície de conreu no coincideix amb la cadastral.
  
d) Acreditació de la titularitat, per part del beneficiari, de les dades bancàries per al pagament de l'ajuda, mitjançant un document normalitzat de la Conselleria d'Agricultura, Pesca i Alimentació de manteniment de tercers.
  
e) Per a les persones físiques o jurídiques no exonerades del compliment del que s'estableix en l'Ordre de 30 de maig de 1996, de la Conselleria d'Economia i Hisenda, autorització per a sol·licitar la seua situació enfront de les obligacions tributàries i enfront de la Seguretat Social, o si no n'hi ha, certificat d'estar al corrent de les obligacions tributàries i amb la Seguretat Social.
  
Article 5. Termini de sol·licituds
  
1. El termini de presentació de les sol·licituds d'ajuda a la producció integrada serà:
  
a) Per als titulars d'explotacions agràries que realitzen producció integrada de raïm de taula i/o vinya per a vinificació, el comprés entre l'entrada en vigor d'aquesta ordre i el 31 de març de 2001.
  
b) Per als titulars d'explotacions agràries que realitzen producció integrada de cítrics, el comprés entre el 15 de juny i el 31 de juliol de 2001.
  
2. El segon i successius anys de permanència en el règim, els titulars estan obligats a sol·licitar el pagament de l'anualitat corresponent, requisit imprescindible per al cobrament de les ajudes. El termini per a aquestes sol·licituds serà, en el cas del conreu de vinya, el comprés entre el 15 de gener i l'1 de març de cada any i, en el cas de cítrics, entre el 15 de juny i el 31 de juliol de cada any. No obstant això, per a les sol·licituds de pagament anual, s'admetran fins a 25 dies naturals següents a l'acabament del termini establit, si bé en aquest cas l'import de les ajudes es reduirà en un 1 per cent per cada dia hàbil de retard. Les sol·licituds presentades amb posterioritat es consideraran com a no presentades.
  
3. Posat cas de no presentar aquesta sol·licitud de pagament anual en alguna de les anualitats i si durant aqueix període van seguir complint-se els compromisos, condicionat a la verificació, el titular continuarà en el programa i no percebrà les ajudes corresponents a aquell any. Si no presenta la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient i a sol·licitar al titular les quantitats percebudes fins aquell moment, si n'hi haguera, incrementades en l'interés legal corresponent.
  
Article 6. Compromisos
  
Durant un període de cinc anys, els titulares d'explotacions que sol·liciten les ajudes regulades en aquesta ordre hauran de complir els compromisos especificats en l'annex II del Reial Decret 4/2001, referents a la mesura 3.3 sobre producció integrada, així com els que afecten a l'explotació dels continguts en l'annex I sobre bones pràctiques agràries.
  
Especialment, els titulars de les explotacions es comprometran a:
  
1) Presentar una memòria inicial descriptiva de l'explotació agrària.
  
2) Participar en activitats de formació.
  
3) Emplenar i mantenir actualitzat el quadern d'explotació segons el model aprovat per la Conselleria d'Agricultura, Pesca i Alimentació, on s'anotaran totes les operacions i pràctiques de conreu realitzades en cada una de les parcel·les, així com el detall de les visites d'assessorament tècnic i control realitzades.
  
4) Complir amb allò relatiu a la normativa corresponent de producció integrada de cada conreu en la Comunitat Valenciana i amb l'obligatorietat de la realització d'anàlisis de residus, sòl i/o les que especifiquen les normes tècniques corresponents.
  
5) Reducció dels tractaments químics almenys en un 30 per cent.
  
6) En la lluita contra plagues tindran prioritat els mètodes biològics, físics o culturals, davant dels químics. En el cas d'intervenció química s'utilitzaran exclusivament les matèries actives autoritzades per a cada conreu, seleccionades pel comité tècnic d'acord amb els criteris de toxicitat, efectes sobre la fauna auxiliar i menor impacte ambiental, entre d'altres, i que seran revisats periòdicament.
  
7) Utilitzar material vegetal de productes oficialment autoritzats i amb el corresponent passaport fitosanitari.
  
8) Seguir les pràctiques respecte del manteniment de la coberta vegetal regulades en la reglamentació específica de cada conreu. En vinya es mantindrà, almenys, en els mesos de tardor i hivern.
  
9) Compromís de portar en producció integrada, i així figurarà en el registre de producció integrada, totes les parcel·les de la seua explotació que responguen a la mateixa varietat per a la qual se sol·licita l'ajuda i no s'admetrà que mantinga dins d'una mateixa parcel·la varietats distintes, si totes elles no entren en el compromís de producció integrada.
  
10) Compromís de no substituir unes parcel·les per altres.
  
11) Compromís de comunicar a l'administració qualsevol canvi ocorregut en la seua explotació que afecte els compromisos adquirits.
  
Article 7. Incompatibilitats
  
Serà d'aplicació el que s'estableix en l'article 8 i l'annex III del Reial Decret 4/2001 pel que fa a la incompatibilitat de les ajudes regulades en aquesta ordre.
  
Les ajudes establides per a la producció integrada seran incompatibles amb les establides en altres mesures agroambientals amb un objectiu similar, com és l'agricultura ecològica.
  
Article 8. Canvis de titularitat de l'expedient
  
1. Les sol·licituds de canvi de titularitat es podran presentar en les mateixes oficines referides en l'article 3 d'aquesta ordre.
  
2. El termini per a comunicar per part del beneficiari el canvi de titularitat, així com la sol·licitud del nou titular, serà el mateix que s'indica en l'article 5.2 per a les sol·licituds de pagament anual, excepte per als canvis motivats per causes de força major.
  
3. En la sol·licitud hauran de figurar les dades del nou titular i les de l'anterior titular juntament amb la conformitat del fet que dóna traspàs al total o a part de l'explotació.
  
4. En el cas d'un nou titular sense compromís anterior, caldrà adjuntar a la sol·licitud la documentació acreditativa de la seua identitat i la resta de documentació relacionada en l'article 4 d'aquesta ordre.
  
5. El nou titular se subrogarà en els compromisos adquirits pel temps restant contret per a l'explotació traspassada i haurà de complir les condicions necessàries per a poder ser beneficiari de les ajudes.
  
Article 9. Ampliació de superfície
  
1. Cada titular d'explotació solament podrà ser titular d'un únic expedient de sol·licitud d'ajuda agroambiental en la mesura de producció integrada durant tot el període de compromisos.
  
2. Es permetrà ampliar la superfície inicial per incorporació de nova superfície o per incorporació de superfície per subrogació de compromisos adquirits per un altre titular, durant els tres anys següents al de la sol·licitud inicial. No s'aprovaran ampliacions de superfície l'últim any per al qual es van adquirir els compromisos.
  
3. Els compromisos adquirits s'ampliaran a la superfície addicional per la resta del període, sempre que la superfície d'aquesta ampliació siga igual o superior a 0,3 hectàrees i igual o inferior al 50 per cent de la superfície inicial.
  
4. La sol·licitud d'ampliació de superfície s'haurà de fer en el termini establit en l'article 5.2 per a les sol·licituds de pagament anual.
  
Article 10. Quantia de les ajudes
  
Els sol·licitants de l'ajuda podran ser beneficiaris de les primes que es recullen en l'annex II del Reial Decret 4/2001, especificades per a la mesura 3.3 sobre producció integrada que, per hectàrea i any, són les següents: 26.600 pessetes/ha (159,87 euros/ha) per a la vinya de vinificació, 64.500 pessetes/ha (387,65 euros/ha) per al conreu de raïm de taula i 57.500 pessetes/ha (345,58 euros/ha) per al conreu de cítrics.
  
Aquestes primes seran finançades en un 75 per cent pel Fons Europeu d'Orientació i Garantia Agrària (FEOGA). El Ministeri d'Agricultura, Pesca i Alimentació finançarà el 50 per cent de la part de l'ajuda no finançada a càrrec del FEOGA i la resta la finançarà la Generalitat Valenciana.
  
Article 11. Règim de controls
  
La Conselleria d'Agricultura, Pesca i Alimentació realitzarà controls administratius sobre les sol·licitudes, així com controls sobre el terreny sobre una mostra almenys del 5 per cent de les sol·licituds rebudes i registrades en la campanya de referència.
  
Els controls administratius consistiran, d'una banda, en la comprovació de les dades consignades en la sol·licitud de l'ajuda, així com l'adequació de les dades a les que es troben en poder de l'administració pública, i d'altra banda, en la comprovació del respecte a la normativa comunitària i estatal vigent, especialment allò que s'estableix en el Reglament (CEE) 3.508/1992, del Consell, pel qual s'estableix un sistema integrat de gestió i control, i en el Reglament (CEE) 3.887/1992, de la Comissió, pel qual s'estableixen les normes d'aplicació d'aquest.
  
La documentació relativa a la titularitat de les parcel·les no s'aportarà amb la declaració, si bé caldrà aportar-la posteriorment si es detecten duplicitats en els controls administratius o si es considera necessària per a qualsevol fase de la tramitació.
  
Les entitats de control i certificació, reconegudes per la Conselleria d'Agricultura, Pesca i Alimentació, proporcionaran a la Direcció General de Producció Agrària la relació de titulars d'explotacions inscrits en els corresponents registres de producció integrada, als quals se'ls haja emés un certificat final de la campanya, amb la identificació cadastral de les parcel·les, la superfície de conreu, la varietat certificada i la producció obtinguda. Aquesta informació es contrastarà amb les ajudes concedides abans del pagament d'aquestes.
  
Els controls sobre el terreny s'efectuaran seguint el pla de controls establit per la Conselleria d'Agricultura, Pesca i Alimentació, així com qualsevol altra actuació en aquest sentit que s'estime oportuna.
  
En les visites de control sobre el terreny es comprovarà el compliment dels compromisos en les parcel·les sol·licitades, així com la superfície d'aquestes parcel·les.
  
Els titulars facilitaran a l'administració el corresponent llibre d'explotació actualitzat, així com tots els requisits o proves que es consideren necessaris per a comprovar la subvencionalitat de les parcel·les.
  
Quan es comprove que la superfície determinada després dels controls és superior a la declarada en una sol·licitud d'ajuda, serà la superfície declarada la que es tinga en compte per al càlcul de l'import de l'ajuda.
  
Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, llevat de casos de força major, la quantia de l'ajuda es reduirà el doble de la diferència comprovada si aquesta és superior al 3% o a dues hectàrees i no superara el 20% de la superfície determinada i, si es dóna el cas que aquesta diferència supere el 20% de la superfície determinada, no es concedirà cap ajuda.
  
Article 12. Reintegrament de les ajudes
  
El beneficiari de les ajudes estarà obligat al reintegrament d'aquestes, incrementades en l'interés legal corresponent calculat en funció del termini transcorregut entre el pagament i el reemborsament per part del beneficiari, en els casos següents:
  
1. Incompliment de compromisos, d'acord amb el Reial Decret 4/2001, llevat de causes de força major degudament justificades. En aquest cas es comunicarà per escrit a l'administració.
  
2. Reducció de la superfície inicial per la qual es van adquirir els compromisos per cinc anys, que no obeïsca a un traspàs total o parcial de l'explotació a un altre titular, llevat de causa de força major.
  
3. Si el nou titular, en el cas de traspàs total o parcial de l'explotació no se subroga en els compromisos adquirits, l'anterior titular està obligat a tornar l'import de les ajudes percebudes.
  
En el cas que el beneficiari cesse definitivament en l'activitat agrària, sempre que hagen transcorregut més de tres anys i no resulte possible l'assumpció dels compromisos pel successor, no procedirà el reemborsament de les ajudes percebudes.
  
4. Si s'obstaculitzen els controls.
  
5. La renúncia de les ajudes únicament s'acceptarà el primer any de concessió, si s'ha comunicat per escrit en el termini de 30 dies hàbils comptadors des de la comunicació de la resolució de concessió. Si no es fa, s'entendrà que accepta l'ajuda i les condicions d'aquesta, i estarà sotmés al règim de control. La renúncia en anys posteriors obliga al reintegrament de les ajudes percebudes.
  
Article 13. Casos de força major
  
1. En els casos de força major que impedisquen al beneficiari continuar amb els compromisos subscrits, no s'exigirà cap reemborsament de les ajudes percebudes pel període de compromís efectiu.
  
2. Són causa de força major, de conformitat amb el que es disposa en l'article 30 del Reglament (CE) 1.750/1999, les següents:
  
a) Defunció de l'agricultor.
  
b) Incapacitat professional de llarga duració de l'agricultor.
  
c) Expropiació d'una part de l'explotació, si aquesta no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
3. La notificació de les causes de força major i de les proves relatives a aquestes haurà de realitzar-se per escrit en el termini de deu dies hàbils a partir de la data en què va ocórrer l'event.
  
Article 14. Tramitació i pagament
  
La proposta de resolució de l'expedient correspondrà al cap dels serveis territorials de la Conselleria d'Agricultura, Pesca i Alimentació, el qual elevarà aquesta proposta al director general de Producció Agrària, el qual resoldrà per delegació, de conformitat amb la disposició final primera.
  
La sol·licitud es considerarà desestimada si la resolució no es notifica en el termini de sis mesos des de l'acabament del termini de presentació de sol·licituds d'ajuda.
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
La despesa que origine l'aplicació d'aquesta ordre es farà a càrrec de l'aplicació pressupostària 707874.126317241.4 (Programa d'Ordenació i Garantia Agrària en el Marc de la PAC), línia T4730000 dels pressupostos de la Generalitat Valenciana per a l'any 2001, amb un import global de 76.190.649 de pessetes (390.657,87 euros).
  
A falta de normes especials, nacionals o comunitàries, d'aplicació per al desplegament i gestió del Programa de Mesures d'Acompanyament de la PAC, caldrà atenir-se al que s'estableix en l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta el director general de Producció Agrària per al desplegament i execució del que es disposa en aquesta ordre i es delega en aquest per a la resolució de les sol·licituds.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 6 de març de 2001
  
La consellera d'Agricultura, Pesca i Alimentació,